Americkí biskupi sa stretnú s pápežom
Dôvodom stretnutia budú prípady zneužívania mladistvých kňazmi v USA ako aj prípad bývalého kardinála Theodora McCarricka.
Delegáciu budú tvoriť kardinál Daniel DiNardo, predseda biskupskej konferencie, arcibiskup José Horacio Gómez, jej podpredseda a generálny tajomník otec Brian Bransfield. Členmi delegácie môžu byť aj niektorí ďalší biskupi.
Americkí biskupi žiadajú aj o apoštolskú vizitáciu, ktorá by spolupracovala so svetskou komisiou a tak sa zabezpečila nezávislosť pri hľadaní pravdy.
Americkým biskupom záleží na objektívnom objasnení všetkých nejasností, "ako mohli byť vážne morálne poklesky brata biskupa tolerované tak dlho a neboli prekážkou v jeho živote kňaza.
Nastolené otázky si zaslúžia definitívne odpovede a dôkazy. Bez týchto odpovedí môžu byť nevinní ľudia falošne obvinení a vinníci môžu opakovať hriechy minulosti," uviedol predseda Konferencie biskupov USA kardinál DiNardo, v reakcii na zverejnený list bývalého apoštolského nuncia v USA Carla Mariu Vigana.